β) H αλλαγή στον τρόπο κατανομής και είσπραξης κάποιων φόρων. H καθιέρωση, στα τέλη του 17ου αιώνα, της φορολογικής κλίμακας για την είσπραξη του κεφαλικού φόρου, της τζιζιέ (του κυριότερου φόρου των μη Μουσουλμάνων), για την οποία κάναμε αλλού λόγο, και ιδίως ο καθορισμός από την κεντρική εξουσία ενός συγκεκριμένου ποσού που έπρεπε να καταβάλλουν οι μη Μουσουλμάνοι κάτοικοι κάθε επαρχίας, ενίσχυσε τον ρόλο των εκπροσώπων των Χριστιανικών ιδίως κοινοτήτων στην κατανομή αυτού του φόρου διαδοχικά στους καζάδες και, εν συνεχεία, σε κάθε κοινότητα και σε κάθε φορολογούμενο, ανάλογα με την οικονομική δύναμη του καθενός, δηλ. ανάλογα με τα εισοδήματά του και τη φορολογική κλίμακα στην οποία κατατασσόταν.